LOS LOBATÈRS

D'auts còps qu'i avè de 'quiths biarnés, que dravèvan de le montanha pr'anar har péisher a le gran lana. Aquiths aulhèrs portèvan de grans capas blancas que les-i anèvan dinc aus pès, arré mèi bròi. Un jorn, un aulhèr de per 'cí qu'anot au son parc, e qu'i trobèt aquiras capas ; e, per har 'scarni aus auts, les-i caguèt dehens.

— N'agis pas paur, ce dishoren los biarnés quòn viren le malihèita, n'agis pas paur, que't soviràs de nos e de çò qu'as hèit !

Lo desser, quòn avot barrat, l'òmi qu'entinè lops de tot costats, en s'entornants entà soa casi : *Ho ! ho-ho-o !..*

— Tè, ce's pensèt, los lops que hèn gandilha, aneit.

E bèn, a partir de 'queth jorn, aqueth òmi podot pas mèi dromir en patz le neit. Los lops que vinèn a l'entorn de sa maison, e tota le neit que charpèvan, que bodiguèvan a le pòrta, que hadèn uu' bruhèira terribla. E tota le neit l'òmi que'us atinè au pè deu huc dab uu' gran lança de bòi que s'avè hèita e lo fesilh tot carcat su' le taula. Que'n vinè hòu !

Aqueth aulhèr qu'avè uu' doneta hòrt berogina de sheis o sèt ans que vinè jogar dab mon praube pair, qu'èra enqüèra tot gojatòt.

Un desser qu'envièren lo mon praube pair cercar los chivaus aus prats de le lana. En travessant' l'airiau, que trobèt le mainadòta.

— Tè ! qu'ès aquí, ce dit era. E on vas ?

— Òh! Me'n vau entau prat cúlher los chivaus. Vòs vir dab jo ?

— Òh! non. Jo me'n vau entà mamà, au camp.

Lo desser, quòn l'aulhèira tornèt deu camp, n'avè pas vist sa mainada. Aquera hemna vinot a nòste per véder se le dòna i èra pas.

— Òh! ce li dishoren, que diu estar dab lo Jantòt qu'es anat cúlher los chivaus au prat de lana.

Le hemna que se'n va de cap a le lana, e que va véder mon pair qu'arribèva dab los chivaus. Que li demanda si n'avè pas vist le doneta.

— Si, ce ditz, que l'èi vista totara sus l'airiau, e que m'a dit que ves anèva cúlher au camp.

Lavetz, aquera hemna se bot a cridar e a plorar en sentints qu'un malure èra arribat.

— Bà ! ce Ii dishoren, s'es adromida au cap d'uu' arrèga o devath quauqua còsta...

Que se'n van tots entau camp: e cercar, e cercar, e cercar. A le fin, au cap d'uu' arrèga, que van véder le pelha e los esclòps de le doneta. Com i hadè hòrt de caud, que credoren que s'èra tirada lo pelhòt per dromir mèi adaise. Que cercan enqüèra : un chic mèi 'n avant, que van trobar le dòna, bèn! Que van trobar çò que n'i damorèva : lo cap e los pès, los sons praubes pedicòts ! Los lops se l'avèn tota minjada, sonque lo cap e los pès.